По наређењу Врховног штаба НОВ и ПО Југославије од 2. септембра 1944. године, Главни штаб НОВ и ПО за Косово и Метохију био је преименован у Оперативни штаб НОВ и ПО за Косово и Метохију. Тада су уследиле завршне борбе за коначно ослобођење Косова и Метохије, којима је руководио Оперативни штаб КиМ. На основу плана Оперативног штаба, Прва и Четврта косовско-метохијска бригада су у садејству са Трећом и Петом бригадом НОВ Албаније учествовале у ослобођењу Метохије, док су Трећа и Пета косовско-метохијска бригада у сарадњи са 22, 24. и 25. српском дивизијом и бугарском Другом армијом водиле борбе за ослобођење Косова.